  Майя Бывальцева Пу скульптурая «Древо жизни» кыкетӥез калыккуспо фестиваль ортчоз Дэбесын 1-тӥысен 6-тӥ гудырикошконозь. Со сярысь ивортэ Удмуртиысь лулчеберетъя но туризмъя министерство. Удмуртиысь, Мордовиысь, Беларусьысь, Даниысь пу вӧлӥсьёс, суредасьёс, скульпторъёс 5 нунал ӵоже пулэсь синпелетъёс лэсьтозы. Соос Шунды Мумылы (удмурт мифологилы), семьялы но нылпиослы, вашкала но туала йылолъёслы сӥземын луыны кулэ. Дась ужъёсты Дэбес черкогуртысь парке пуктозы. Черкогуртын улӥсьёс но куноос скульптураосты кылдытонэ пыриськыны быгатозы. Фестиваль дыръя Удмуртиысь пу вӧлӥсьёслэн но Мордовиысь Подлесной Тавлаысь лулчеберетъя нылпи школаын дышетскисьёслэн но дышетӥсьёслэн ужъёсынызы адӟытон ужалоз. Озьы ик «Куинь сюан гуръёс» элькун адӟытон-вожвылъяськон ортчоз. Тегъёс: Лулчеберет Туризм Дэбес Удмуртия Россия искусство  